KOMISIJOS SPRENDIMAS
2007 m. gegužės 16 d.
iš dalies keičiantis Sprendimą 2004/432/EB dėl likučių monitoringo planų, kuriuos pateikia trečiosios šalys pagal Tarybos direktyvą 96/23/EB, patvirtinimo
(pranešta dokumentu Nr. C(2007) 2088)
(Tekstas svarbus EEE)
(2007/362/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. balandžio 29 d. Tarybos direktyvą 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinančią Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB (1), ypač į jos 29 straipsnio 1 dalies ketvirtą pastraipą ir 29 straipsnio 2 dalį,
kadangi:
(1)
Direktyvoje 96/23/EB nustatytos medžiagų ir medžiagų grupių, išvardytų I priede, monitoringo priemonės. Pagal Direktyvą 96/23/EB tam, kad trečiosios šalys galėtų būti įtrauktos į sąrašus šalių, iš kurių valstybėms narėms leidžiama importuoti šioje direktyvoje reglamentuojamus gyvūnus ir pirminius gyvūninės kilmės produktus, ir kad būtų neišbraukiamos iš tų sąrašų, tos trečiosios šalys turi pateikti planą, kuriame būtų nurodytos jų teikiamos šioje direktyvoje nurodytų likučių ir medžiagų monitoringo garantijos.
(2)
2004 m. balandžio 29 d. Komisijos sprendime 2004/432/EB dėl likučių monitoringo planų, kuriuos pateikia trečiosios šalys pagal Tarybos direktyvą 96/23/EB, patvirtinimo (2) išvardytos trečiosios šalys, pateikusios likučių monitoringo planus, kuriuose nurodytos jų teikiamos garantijos pagal direktyvos reikalavimus.
(3)
Serbija pateikė Komisijai likučių gyvūnuose ir gyvūninės kilmės produktuose, neišvardytuose Sprendime 2004/432/EB, monitoringo planus. Tų planų vertinimo rezultatai ir Komisijos gauta papildoma informacija yra pakankamos garantijos dėl likučių monitoringo minėtuose gyvūnuose ir produktuose šioje trečiojoje šalyje. Todėl atitinkamus gyvūnus ir gyvūninės kilmės produktus reikėtų įtraukti į Serbijos sąrašą, pateiktą tame sprendime.
(4)
Grenlandija, Namibija ir Paragvajus prašė jų neįtraukti į Sprendimo 2004/432/EB sąrašą dėl tam tikrų gyvūnų ir gyvūninės kilmės produktų kategorijų. Todėl atitinkamų gyvūnų ir gyvūninės kilmės produktų įrašus reikėtų išbraukti iš šių trečiųjų šalių sąrašo.
(5)
Kosta Rika ir Vietnamas, pagal Sprendimą 2004/432/EB šiuo metu įtraukti į tam tikrų gyvūnų ir gyvūninės kilmės produktų sąrašą, Komisijai nepateikė prašomų garantijų dėl tam tikrų gyvūnų ir gyvūninės kilmės produktų. Be to, Maisto ir veterinarijos tarnybai atlikus patikrinimus šiose trečiosiose šalyse buvo nustatyti dideli likučių minėtuose gyvūnuose ir produktuose monitoringo trūkumai. Todėl atitinkamų gyvūnų ir gyvūninės kilmės produktų įrašus reikėtų išbraukti iš šių trečiųjų šalių sąrašo. Atitinkamos trečiosios šalys apie tai buvo informuotos.
(6)
Reikia nustatyti pereinamąjį laikotarpį, apimantį laiką, reikalingą atvežti į Bendriją Kosta Rikos, Grenlandijos, Namibijos, Paragvajaus ir Vietnamo kilmės gyvūnų ir produktų siuntoms, kurios buvo išsiųstos iš šių trečiųjų šalių į Bendriją prieš šio sprendimo taikymo dieną.
(7)
Todėl Sprendimą 2004/432/EB reikėtų atitinkamai iš dalies pakeisti.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/432/EB priedo tekstas pakeičiamas šio Sprendimo priedo tekstu.
2 straipsnis
Šiuo sprendimu nustatomi Sprendimo 2004/432/EB priedo sąrašo pakeitimai netaikomi Kosta Rikos, Grenlandijos, Namibijos, Paragvajaus ir Vietnamo kilmės gyvūnų ir produktų siuntoms, jeigu šių gyvūnų ir produktų importuotojas gali įrodyti, kad prieš šio sprendimo taikymo dieną jie buvo išsiųsti iš minėtos trečiosios šalies ir buvo vežami į Bendriją.
3 straipsnis
Šis sprendimas taikomas septintą dieną nuo jo paskelbimo Europos Sąjungos oficialiajame leidinyje.
4 straipsnis
Šis sprendimas skirtas valstybėms narėms.
Priimta Briuselyje, 2007 m. gegužės 16 d.